**Să ardă focul**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să ardă focul, noi să ne iubim,

Departe, exilaţi în fericire.

De parcă n-am fi încăput în agitaţia de azi

Şi ne-am fi rătăcit, rebeli, într-o iubire.

Să ne pândească Luna de pe cer,

Şi, vrând să ne cunoască mai de-aproape,

Să îşi atârne ochiul de argint

Pe geam, ca o monedă-n luciul unei ape.

Mătasea serii-n ton de cenuşiu

În jurul nostru-ncet să se strecoare.

Noi să ne strângem şi mai abitir

La piept, de dragoste, când s-o lăsa răcoare.

Să mai stârnim, din când în când, scântei

Din jar mocnit şi inimile noastre.

Ca nestematele ne strălucească în priviri

Lumina lor şi a puzderiei de astre.

........................................................

Să ardă focul, ca sigiliu ancestral

Pecetluindu-ne pe inimi, sfânt, iubirea.

Îmbălsămaţi în fericirea ei

Noi să păstrăm, în vremurile astea reci, simţirea.